Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 346/06)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE VÕI KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Hofer Rindfleischwurst“

ELi nr: PGI-DE-0722-AM01 – 17.6.2020

KPN ( ) KGT (X)

1. Taotlejate rühm ja õigustatud huvi

Fleischer-Innung Hof-Wunsiedel

Muudatuse taotleja on sama kui algne taotleja. Taotleja on kaitstud toodete tootjate/töötlejate ühendus.

Aadress: Hohe Straße 20, 95030 Hof

Riik: Saksamaa

E-posti aadress(id): Fleischer-innung-hof@t-online.de

2. Liikmesriik või kolmas riik

Saksamaa

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☐ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☐ Märgistus

☐ Muu

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline

5. Muudatus(ed)

5.1. Toote kirjeldus

1. Muudatus

1) Esimeses lõigus jäetakse lausest „Määritav vorstisisu topitakse 40–55 mm läbimõõduga kunstkesta (tsellofaan)“ välja sõna „(tsellofaan)“. Paljud tootjad kasutavad muust materjalist valmistatud tehiskesti. Sellel ei ole siiski toote „Hofer Rindfleischwurst“ kvaliteedile negatiivset mõju.

2. Muudatus

2) Esimesest lõigust jäetakse välja järgmine lause: „Toode „Hofer Rindfleischwurst“ on läbimõõdust olenevalt kuni 50 cm pikk ja kaalub vastavalt suurusele 150–800 g“. Mõnikord toodetakse ka pikemaid või kergemaid/raskemaid vorste. Kuna see ei mõjuta toote kvaliteeti, ei ole seda vaja piirata.

3. Muudatus

3) Kuuendas lõigus asendatakse lauses „veesisaldus on 50–55 %, rasvasisaldus 25–30 %“ arv „25“ arvuga „20“. Paljudel tootjatel on toote „Hofer Rindfleischwurst“ rasvasisaldus olnud vastavalt nende retseptile alati veidi väiksem. Minimaalset rasvasisaldust on kohandatud, et mitte takistada nende traditsioonilist tootmist. See ei mõjuta toote „Hofer Rindfleischwurst“ kvaliteeti.

4. Muudatus

4) Kuuendas lõigus asendatakse lauses „Sealiha ja seljapeki osakaal on kuni 30 %“ osakaal „30 %“ osakaaluga „40 %“. Paljudel tootjatel on sealiha ja seljapeki osakaal tootes „Hofer Rindfleischwurst“ olnud vastavalt nende retseptile alati suurem. Maksimaalset osakaalu on kohandatud, et mitte takistada nende traditsioonilist tootmist. See ei mõjuta maksimaalset rasvasisaldust.

5. Muudatus

5) Kaheksanda lõigu viimane lause „„Hofer Rindfleischwurst“ tootmiseks seega noorveiste liha ei kasutata“ jäetakse välja. Noorte tapaloomade, st noorveiste liha on tootmisprotsessis alati kasutatud. Kuna sellel ei ole toote kvaliteedile negatiivset mõju, ei ole olemasolevat piirangut vaja.

6. Muudatus

6) Üheksanda lõigu esimeses lauses „Toote „Hofer Rindfleischwurst“ oluline tooraine on vähese rasvkoe ja kõõlusteta R I sordi veiseliha (2/3 osa) ja S VIII sordi sea seljapekk (1/3 osa)“ asendatakse „2/3 osa“ sõnadega „vähemalt 60 %“ ning „S VIII sordi“ sõnadega „S VIII ja S I sordi (kombineeritud osakaal kuni 40 %)“. Osakaalude kohandamine ja muutmine tuleneb punktis 4 sätestatud osakaalu muutmisest ning selle eesmärk on kogu spetsifikaadi ühtlustamine ja täpsustamine. Paljudel tootjatel on sealiha ja seljapeki osakaal tootes „Hofer Rindfleischwurst“ olnud vastavalt nende retseptile alati suurem. Maksimaalset osakaalu on kohandatud, et mitte takistada nende traditsioonilist tootmist.

7. Muudatus

7) Üheksandast lõigust jäetakse välja viimane lause „Seljapekiosale võib vähesel määral lisada ka S I sordi sealiha, kuid seda tehakse harva“. Mõned tootjad on kindlasti traditsiooniliselt sealiha lisanud. Kuna eelmine lause hõlmas sealiha lisamist (vt 6. muudatus), on see lause üleliigne ja selle võib seega välja jätta.

8. Muudatus

8) Kümnes lõik „Tootmises kasutatav veiseliha on peamiselt lehma-, harvem pulliliha. Lihatükid on saadud ligikaudu 5 % rasvasisaldusega veisekintsust. Sealiha kasutamisel on tükid saadud ligikaudu 4 % rasvasisaldusega seakintsust. Kasutatava seljapeki rasvasisaldus on 70 %“ jäetakse välja. Kuna konkreetsed tükid ja kasutatavate rümpade sugu ei mõjuta oluliselt lõpptoote kvaliteeti, ei ole nendega seotud üksikasjalikke nõudeid vaja. Sama kehtib konkreetsete tükkide rasvasisalduse kohta.

5.2. Päritolutõend

1. Muudatus

1) Esimese lõigu teisest lausest „Tapamaja saab veisepassi koopia ja teatab veiste andmebaasi kaudu Münchenisse, et on looma tapnud“ jäetakse välja sõna „Münchenisse“. Veiste andmebaasi asukoha täpsustamine on ebaoluline ja selle võib seega välja jätta.

2. Muudatus

2) Esimese lõigu kolmandas lauses „Tooraine lõikamisel, sortimisel ja edasisel töötlemisel toote „Hofer Rindfleischwurst“ tootmiseks tagavad jälgitavuse tõendamise partiide moodustamine ja kirjalik dokumentatsioon“ asendatakse sõnad „tagavad jälgitavuse tõendamise partiide moodustamine ja kirjalik dokumentatsioon“ sõnadega „vastab jälgitavus õigusnõuetele“. Eelkõige väiksemad käsitööettevõtted ei saa alati sellist üksikasjalikku dokumentatsiooni tagada. Õigusnõuete täitmisest piisab.

3. Muudatus

3) Esimese lõigu viimane lause „Töötlemisettevõte saab seega täpselt märkida, millist toorainet milliselt loomalt – täpsustades selle päritolu – tema tootes „Hofer Rindfleischwurst“ töödeldi“ jäetakse välja. Eelkõige väiksemad käsitööettevõtted ei saa alati sellist üksikasjalikku dokumentatsiooni tagada. Ka selles osas piisab õigusnõuete täitmisest.

4. Muudatus

4) Teise lõigu teisest lausest „Tehisümbrisele trükitakse „Hofer Rindfleischwurst“ ja tootja nimi“ jäetakse välja sõnad „ja tootja nimi“. Kõikidel tootjatel ei ole nende nime kandvaid spetsiaalselt trükitud ümbriseid, näiteks kulude tõttu. Piisab kirjast „Hofer Rindfleischwurst“, tingimusel et tootja nimi on esitatud mujal (nt märgistusel).

5.3. Tootmismeetod

1. Muudatus

1) Esimese lõigu teises lauses „See tooraine on pärit veistelt ja sigadelt, kes sündisid ja kasvasid peamiselt määratletud geograafilises piirkonnas ja väljaspool seda peamiselt Ülem-Frangimaal, Oberpfalzis ja Tüüringis“ lisatakse enne sõna „sündisid“ sõna „eelistatavalt“ ja jäetakse välja sõna „peamiselt“. Lisaks asendatakse sõnad „ja väljaspool seda peamiselt“ sõnaga „või“ ning sõnad „ja Tüüringis“ sõnadega „või Tüüringi või Saksimaa liidumaal“. See, et kasutatavad veised või sead võivad nüüd pärineda ka Saksimaalt, ei ole laiendus, sest varasem täpsustus oli avatud sõnastusega („peamiselt“).

2. Muudatus

2) Esimese lõigu kolmas lause „Neid veiseid ja sigu tapetakse üksnes määratletud geograafilises piirkonnas“ jäetakse välja. Pärast seda, kui Hofi tapamaja lõpetas veiste tapmise, saab määratletud geograafilises piirkonnas Helmbrechti tapamajas tappa üksnes väga vähesel arvul veiseid. Töödeldavateks kogusteks sellest ei piisa. Seetõttu tuleb loobuda varasemast piirangust, et kogu tapmine peab toimuma geograafilises piirkonnas. See ei mõjuta toote „Hofer Rindfleischwurst“ kvaliteeti ja värskust, sest vahetus läheduses (eelkõige naaberliidumaades Saksimaal ja Tüüringis) on palju tapamaju.

3. Muudatus

3) Esimese lõigu viimane lause „Ka kogu tootmisprotsess toimub määratletud geograafilises piirkonnas“ asendatakse lausega „Toote „Hofer Rindfleischwurst“ tootmine toimub geograafilises piirkonnas“. See tähendab, et kogu tootmisprotsess, sealhulgas tapmine, peab toimuma geograafilises piirkonnas asuvates ettevõtetes. Tootmisprotsesside all mõistetakse eelkõige liha lõikamist, sortidesse jaotamist ja valmistamisprotsessi. Tailiha purustatakse ja segatakse kõigi koostisosadega (v.a nitritsool) lõikuris ja/või hakklihamasinas. Seejärel lisatakse nitritsool ja toimub uus segamine. Sel viisil saadud määrdevorstid topitakse tehisümbrisesse. Viimane samm toote „Hofer Rindfleischwurst“ valmistamisel on külmsuitsutamine, mis annab sellele meeldiva suitsumaitse“. See on vajalik muudatus, sest eelnenud väljajätmiste tõttu ei oleks olnud enam selge, millised konkreetsed tootmisetapid peavad toimuma määratletud geograafilises piirkonnas. See range piirang on seatud tahtlikult, et rõhutada asjaomase vorstitoote eksklusiivsust. See peaks sõnaselgelt välistama toote müügiks pakkumise väljaspool piirkonda.

4. Muudatus

4) Teine lõik „Nagu eespool märgitud, iseloomustab toodet „Hofer Rindfleischwurst“ selle eriline kvaliteet ja värskus. Selleks on vaja, et veiseid ja sigu tapetaks määratletud geograafilises piirkonnas asuvates tapamajades ja et ka tootmisprotsess toimuks seal“ jäetakse välja. Vt 2. muudatus.

5. Muudatus

5) Viiendas lõigus lisatakse lausesse „Tailiha purustatakse ja segatakse kõigi koostisosadega (v.a nitritsool) lõikuris“ pärast sõna „lõikuris“ sõnad „ja/või hakklihamasinas“. Tulenevalt allpool esitatud 6. muudatusest lisatakse sellesse lausesse viide hakklihamasinale, et kajastada kõiki võimalikke töötlemisetappe.

6. Muudatus

6) Varasem kuues lõik „Sel viisil saadud mass lastakse seejärel läbi hakklihamasina 0,6 mm lõikeketta. Seejärel pannakse mass taas lõikurisse, segatakse sisse vürtsid ning lisatakse punasuse ja värvuse stabiilsuse tagamiseks nitritsool. Optimaalseks peenestamiseks ja ühtlase sõmeruse saavutamiseks peenestatakse mass lõikuris kõrgel käigul lõpptemperatuuril 12 kraadi Celsiust (lõikurmeetod), kusjuures kasutada tuleb teravaid lõikeriistu“ asendatakse lausega „Seejärel lisatakse nitritsool ja segatakse uuesti“. Siin kirjeldatud tootmisprotsess on väga üksikasjalik ja tarbetult piirav ega hõlma traditsiooniliselt erinevate tootmismeetodite kogu valikut. See tähendab, et praegu ei saa mõned traditsioonilised tootjad oma toodet enam väljakujunenud viisil pakkuda. Pealegi on mõned toote kvaliteedi ja välimuse puhul kirjeldatud parameetrid ebaolulised ning piiravad seega tootjaid nende töös tarbetult. Et vältida tootmise tarbetult keeruliseks muutmist, jäetakse üksikasjalikud kirjeldused välja.

5.4. Seos piirkonnaga

Muudatus

Punktis 2 „Toote eripära“ asendatakse saksakeelse originaali teise lõigu kolmandas lauses sõna „Prämienprodukt“ sõnaga „Premiumprodukt“. (See muudatus ei mõjuta eestikeelset versiooni.)

See muudatus tehakse lihtsalt kirjavea parandamiseks. „Premiumprodukt“ oli see, mida (alati) silmas peeti.

KOONDDOKUMENT

„Hofer Rindfleischwurst“

ELi nr: PGI-DE-0722-AM01 – 17.6.2020

KPN ( ) KGT (X)

1. Nimetus(ed)

Hofer Rindfleischwurst

2. Liikmesriik või kolmas riik

Saksamaa

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Toode „Hofer Rindfleischwurst“ on määritav toorvorst. „Hofer Rindfleischwurst“ on pikliku kujuga. Määritav vorstisisu topitakse 40–55 mm läbimõõduga kunstkesta. Toode „Hofer Rindfleischwurst“ on sügavat, aga meeldivat lihapunast värvi.

Toode „Hofer Rindfleischwurst“ on sordile omase, kergelt piprase hõrgu vürtsika maitsega. Tänu pöögipuidu-külmsuitsutusele on „Hofer Rindfleischwurst“ meeldiva suitsumaitsega.

Toode „Hofer Rindfleischwurst“ on peeneteraline määritav toorvorst, mille iseloomulik tunnus on värskus. Toode säilitab oma erilise maitse ja lõhna üksnes kaks-kolm päeva ega ole seetõttu sobiv pikemaajaliseks säilitamiseks.

Vaakumpakendis toode „Hofer Rindfleischwurst“ säilib veidi kauem, kuni 10 päeva. Vaakumpakendis toodet tuleb säilitada jahedas.

Toote „Hofer Rindfleischwurst“ järgmised kvaliteedikriteeriumid on stabiilne punane värv, hea määritavus ning ühtlane konsistents.

Kuna toote „Hofer Rindfleischwurst“ valmistamise lähtematerjal on taine veiseliha, on saadavas tootes kõrge sidekoevalguta lihavalgu tase. See tase ei tohi olla alla 10 %. Baieri liidumaa sõltumatu ettevõtte- ja kvaliteedikontrolli ameti (Neutrale Betriebs- und Qualitätsprüfung für Fleischerfachgeschäfte im bayerischen Fleischerhandwerk, NBQP) poolt spetsialiseeritud lihakauplustes tehtud analüüsid näitavad toote „Hofer Rindfleischwurst“ tehniliste omadustena järgmisi väärtusi: veesisaldus on 50–55 %, rasvasisaldus 20–30 %. Sealiha ja seljapeki osakaal on kuni 40 %.

Lisaainena kasutatakse peamiselt nitritsoola ja punase värvuse saavutamiseks askorbiinhapet. Nende lisaainete sisaldus on 2,5 % nitritsoola ja 0,5 % askorbiinhapet (punase värvuse saavutamise abiaine). Lisatavad peamised toormaitseained on sool ja peenjahvatatud pipar. Vorsti täiustamiseks ja omapärase maitsenüansi saavutamiseks võib lisada väikese koguse täiendavaid maitseainesegusid.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Hofer Rindfleischwurst“ nõuetekohaseks tootmiseks on äärmiselt oluline kasutatava tooraine – liha ja rasva – liik. Eelistatud on täiskasvanud, vanemate tapaloomade liha. Sellise liha paremusest annavad tunnistust jõuline värvus ning küpsus. Kasutatakse veise- ja sealiha.

Toote „Hofer Rindfleischwurst“ oluline tooraine on vähese rasvkoe ja kõõlusteta R I sordi veiseliha (vähemalt 60 %) ja S VIII ja S I sordi sea seljapekk ja sealiha (koos kuni 40 %).

Toodet „Hofer Rindfleischwurst“ iseloomustab selle kvaliteet ja värskus. Toote „Hofer Rindfleischwurst“ tootmiseks kasutatakse eranditult värsket tapaloomaliha. Tootmisprotsessis ei kasutata seega laagerdunud, seisnud või sügavkülmutatud liha.

3.4. Tootmise erietapid, mis peavad toimuma määratletud geograafilises piirkonnas

Toodet „Hofer Rindfleischwurst“ toodetakse geograafilises piirkonnas. See tähendab, et kogu tootmisprotsess, sealhulgas tapmine, peab toimuma geograafilises piirkonnas asuvates ettevõtetes. Tootmisprotsesside all mõistetakse eelkõige liha lõikamist, sortidesse jaotamist ja kogu ülejäänud valmistamisprotsessi.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Hofi linna- ja maapiirkond.

5. Seos geograafilise piirkonnaga

1) Geograafilise piirkonna eripära

Toodet „Hofer Rindfleischwurst“ on määratletud geograafilises piirkonnas toodetud rohkem kui 50 aastat.

1950. aastal oli Hofi lihunikmeister Hans Millitzer esimene, kes taisest veiselihast veiselihavorsti (Rindfleischwurst) valmistas. Seda traditsiooni jätkas tema endine sell Gottfried Rädlein, kes tootis Hofis aastatel 1962–1993 oma ettevõttes toodet „Hofer Rindfleischwurst“, mis sai tuntuks kaugel väljaspool linnapiire.

Nõudlus toote „Hofer Rindfleischwurst“ järele oli nii suur, et Gottfried Rädlein töötles toote valmistamiseks kuni 15 veise tagaveerandit nädalas ning töötas mõnikord isegi pühapäeviti ja riigipühadel, et oma eriretsepti järgi toodet „Hofer Rindfleischwurst“ valmistada. Peeneteralise määritava toorvorstina oli „Hofer Rindfleischwurst“ eriti värske toode ning säilitas seetõttu oma erilise maitse ja ainulaadse lõhna üksnes kaks-kolm päeva. „Hofer Rindfleischwurst“ on eriti lahja ja kergesti seeditav toode, mida omal ajal soovitasid süüa isegi arstid.

Hiljem haarasid ideest kinni ka teised selle piirkonna lihunikud ning soovisid samuti traditsioonilist toodet „Hofer Rindfleischwurst“ toota ja müügiks pakkuda. 1993. aasta jaanuaris andis Gottfried Rädlein oma spetsialiseeritud lihatoodete kaupluse üle Hofi linna kuulsale Albert Schilleri lihapoele, kus valmistatakse toodet „Hofer Rindfleischwurst“ Gottfried Rädleini retsepti järgi praeguseni. Hofi lihunike gildi tolleaegse vanemmeistri püüdluste tulemusel lisati „Hofer Rindfleischwurst“ 1993. aastal Saksamaa liha ja lihatooteid käsitlevate liidusuuniste hulka suunise nr 2.2120.1 all.

2) Toote eripära

Nagu kirjeldatud, on „Hofer Rindfleischwurst“ kõrge kvaliteedi ja erilise maitsega toode, mis piirkondliku eriroana on hea mainega ja eriti tuntud Hofi linnas ja maapiirkonnas. See on väga populaarne ja nõutud mitte üksnes kohalike seas, vaid seda hindavad kõrgelt ka külalised väljastpoolt linna. Toote tähtsust ja tuntust näitab ka selle lisamine Saksamaa toiduseadustiku suunistesse.

„Hofer Rindfleischwurst“ on võitnud auhindu juba mitmesugustel vorstikonkurssidel. Määratletud geograafilise piirkonna lihatoodete tootmisega tegelevad ettevõtted osalevad Baieri liidumaa iga-aastases lihaühingu korraldatavas kvaliteedikontrollis, saates sinna toote „Hofer Rindfleischwurst“. Varasematel aastatel on see toode alati saanud kuld- või hõbemedali. Riigi tasandil toimunud Saksamaa Toiduühingu (DLG) kvaliteedikontrolli tulemused on olnud sarnased. 2009. aasta aprillis Hofis toimunud viimasel Ülem-Frangimaa näitusel korraldati avalik vorstide degusteerimine ja kohalik meedia jagas toote „Hofer Rindfleischwurst“ kui suurepärase piirkondliku toote kohta põhjalikku teavet.

3) Põhjuslik seos

„Hofer Rindfleischwurst“ on Hofi piirkonnale iseloomulik toode. Selles piirkonnas on kohalikud tootjad seda toodet eriretsepti järgi ja erimeetodil traditsiooniliselt valmistanud rohkem kui 50 aastat. Toode on tuntud ja hea mainega tänu selle päritolule määratletud geograafilisest piirkonnast.

Viide tootespetsifikaadi avaldamisele

https://register.dpma.de/DPMAregister/geo/detail.pdfdownload/41939

(1) ELT L 343, 14.12.2012, lk 1.